ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την καθιέρωση πολυετούς κοινοτικού προγράμματος για τη βελτίωση της πρόσβασης, της χρηστικότητας και της αξιοποίησης του ψηφιακού περιεχομένου στην Ευρώπη

2004/0025 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την καθιέρωση πολυετούς κοινοτικού προγράμματος για τη βελτίωση της πρόσβασης, της χρηστικότητας και της αξιοποίησης του ψηφιακού περιεχομένου στην Ευρώπη

1. ΙΣΤΟΡΙΚΟ

Ημερομηνία υποβολής της πρότασης στο ΕΚ και στο Συμβούλιο

(έγγραφο COM(2004) 96 τελικό 2004/0025 COD): // 17 Φεβρουαρίου 2004.

Ημερομηνία της γνωμοδότησης της Οικονομικής και Κοινωνικής Επιτροπής: // 29 Απριλίου 2004.

Ημερομηνία της γνώμης του Ευρωπαϊκού Κοινοβουλίου, πρώτη ανάγνωση: // 22 Απριλίου 2004.

Ημερομηνία διαβίβασης της τροποποιημένης πρότασης: // 30 Απριλίου 2004.

Ημερομηνία έκδοσης της κοινής θέσης: // 24.9.2004.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΉΣ

Το προτεινόμενο πρόγραμμα έχει ως στόχο την βελτίωση των συνθηκών επαναχρησιμοποίησης του ψηφιακού περιεχομένου στην Ευρώπη. Έχει ως στόχο τομείς της αγοράς ψηφιακού περιεχομένου στους οποίους οι εξελίξεις είναι αργές και οι δυνάμεις της αγοράς από μόνες τους δεν επαρκούν προκειμένου να εξασφαλισθούν βέλτιστα αποτελέσματα όσον αφορά την οικονομική ανάπτυξη, την δημιουργία θέσεων εργασίας, την καινοτομία και τις επιλογές που προσφέρονται στους καταναλωτές. Οι τομείς αυτοί περιλαμβάνουν τις πληροφορίες του δημόσιου τομέα - ιδίως γεωγραφικά δεδομένα καθώς και εκπαιδευτικό υλικό και πολιτιστικό περιεχόμενο.

3. ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις

Η Επιτροπή σημειώνει πως το Συμβούλιο κατέληξε σε συμφωνία με ομοφωνία. Η κοινή θέση του Συμβουλίου υιοθετεί ουσιαστικά τις τροπολογίες που έκανε το Κοινοβούλιο. Προτείνει σειρά πρόσθετων αλλαγών της αρχικής πρότασης της Επιτροπής, συμπεριλαμβανομένης και αλλαγής του ύψους του προϋπολογισμού του Προγράμματος.

3.2. Απάντηση στις τροπολογίες του Κοινοβουλίου που εγκρίθηκαν κατά την πρώτη ανάγνωση.

Το Κοινοβούλιο ενέκρινε 16 τροπολογίες που όλες έγιναν δεκτές από την Επιτροπή.

3.2.1. Τροπολογίες που έγιναν δεκτές από την Επιτροπή και περιλαμβάνονται στην κοινή θέση

Η κοινή θέση περιλαμβάνει τις παρακάτω τροπολογίες του Κοινοβουλίου, μερικές όπως τις διατύπωσε το Κοινοβούλιο και άλλες υπό διαφορετική μορφή:

Η Τροπολογία 1 διευκρινίζει την αναφορά στους εμπλεκόμενους φορείς ψηφιακού περιεχομένου. Η θέση του Συμβουλίου υπογραμμίζει την σημασία των Μικρομεσαίων Επιχειρήσεων.

Οι Τροπολογίες 2, 3, 4, 5, 11, 12, 13, 14, 15, 16 διευκρινίζουν το κείμενο σχετικά με τους συγκεκριμένους στόχους. Η θέση του Συμβουλίου προσθέτει περαιτέρω διευκρινήσεις όσον αφορά τη διατύπωση που αυξάνουν την ακρίβεια του κειμένου.

Με τις Τροπολογίες 6, 8, 9, 10 προτείνεται αναθεωρημένο κείμενο προκειμένου να διασφαλιστεί η λογική συνέπεια των ετήσιων κονδυλίων με τις δημοσιονομικές προοπτικές. Επί πλέον, όπως αναφέρεται στην επόμενη παράγραφο, η θέση του Συμβουλίου προβλέπει την υποβολή μέχρι τα μέσα του 2006 της έκθεσης σχετικά με την υλοποίηση των Γραμμών Δράσης.

Με την Τροπολογία 7 προτείνεται να υποβάλει η Επιτροπή τα αποτελέσματα των ποσοτικών και ποιοτικών αξιολογήσεων στο Ευρωπαϊκό Κοινοβούλιο και στο Συμβούλιο - μαζί με τυχόν κατάλληλες προτάσεις για την τροποποίηση της απόφασης - πριν από την υποβολή του σχεδίου γενικού προϋπολογισμού της Ευρωπαϊκής Ένωσης για τα έτη 2007 και 2009 αντίστοιχα.

3.3. Νέες διατάξεις που εισάγονται από το Συμβούλιο

Με την κοινή του θέση το Συμβούλιο εισάγει τις ακόλουθες αλλαγές:

3.3.1. Αιτιολογικές σκέψεις

Αιτιολογικές σκέψεις 2, 8, 10: μικρές αλλαγές στη διατύπωση.

Αιτιολογικές σκέψεις 5, 6: αλλαγές στη διατύπωση προκειμένου να τονιστεί η σημασία της συμμετοχής των Μικρομεσαίων Επιχειρήσεων και προσθήκη ρητής αναφοράς σε άτομα με ειδικές ανάγκες.

Αιτιολογική σκέψη 9: με αυτήν την πρόσθετη αιτιολογική σκέψη, το Συμβούλιο επαναλαμβάνει τη σημασία των άρτιων επιχειρηματικών μοντέλων για μεγαλύτερη οικονομική απόδοση από υπηρεσίες που στηρίζονται την πρόσβαση και την επαναχρησιμοποίηση ψηφιακού περιεχομένου.

Αιτιολογική σκέψη 14: έγιναν αλλαγές στη διατύπωση προκειμένου να ευθυγραμμισθεί η αιτιολογική σκέψη με τις προτεινόμενες αλλαγές στο άρθρο 4.

Αιτιολογική σκέψη 16: εισαγωγή υποσημείωσης, η οποία υποδεικνύει πρόσφατη τροπολογία της διοργανικής συμφωνίας που αναφέρεται στο κείμενο.

3.3.2. Άρθρα

Άρθρο 1: χρήσιμες διευκρινήσεις στη διατύπωση.

Άρθρο 2: αυξημένη νομική ακρίβεια του κειμένου.

Άρθρο 3: το Συμβούλιο επαναλαμβάνει τη σημασία της υλοποίησης του προγράμματος σε συνεργασία με τα κράτη μέλη και σε συντονισμό με άλλες σχετικές Κοινοτικές πολιτικές. Το Συμβούλιο προτείνει να υποβληθούν για αξιολόγηση στην επιτροπή του προγράμματος τα σχέδια με εκτιμώμενο ποσό Κοινοτικής συμμετοχής ίσο ή μεγαλύτερο από 1 εκατομμύριο ευρώ.

Άρθρο 4: προτείνεται επιτροπή διαχείρισης.

Άρθρο 5: η θέση τους Συμβουλίου περιλαμβάνει μερικές αλλαγές στη διατύπωση και προτείνει η Επιτροπή να υποβάλλει έκθεση για την υλοποίηση των Γραμμών Δράσης το αργότερο μέχρι τα μέσα του 2006 αντί του Ιανουαρίου 2007, όπως πρότεινε το Κοινοβούλιο.

Άρθρο 6: το Συμβούλιο προτείνει να καθορισθεί το δημοσιονομικό πλαίσιο για την υλοποίηση το προγράμματος σε 135 εκατομμύρια ευρώ.

3.3.3. Παράρτημα I

Το Συμβούλιο προτείνει μερικές αλλαγές στη διατύπωση με βάση τις τροπολογίες που αναφέρθηκαν παραπάνω.

3.3.4. Παράρτημα ΙΙΙ

Το Συμβούλιο προτείνει ελαφρά ανακατανομή της ενδεικτικής κατανομής των δαπανών.

4. ΣΥΜΠΕΡΑΣΜΑ

Η Επιτροπή θεωρεί πως η κοινή θέση του Συμβουλίου δεν τροποποιεί ουσιαστικά του στόχους και την εμβέλεια της πρότασης της Επιτροπής.